《和徐之才巡按见寄》
宋代·冯山

扪参趋远道，首蜀下青泥。江绕萦纡带，山盘屈曲梯。

何时岩腹断，自古客心低。峡尽逢宁武，天宽类宝鸡。

东穷巴岭北，南转梓潼西。地共猿猱食，居同鸟雀栖。

风霜传一檄，玉帛走千蹊。力责多佣父，穷输或嫁妻。

上忧分使节，佥议辍朝圭。素志施膏泽，虚怀去町畦。

垂鞭防马惫，含哺止儿啼。夜寝无宁席，朝餐或茹梨。

驱驰宣诏令，歌舞慰童齯。按部经双剑，迎壶满见溪。

政清冰出凌，民附水淫堤。指穴收毚兔，搜群去狠羝。

吏悛藏乳虎，人乐戏春麛。驿转悠千里，秋霖动一犁。

忧劳如有病，暴露欲生黧。委箧书争报，封囊药自题。

茶尘思鸟觜，羹野忆驼蹄。过雁晴逾叫，残蝉晓更嘶。

万愁休入耳，数酌且温脐。圣治几仁寿，宸衷念庶黎。

呻吟裁药石，亢旱得云霓。驹有苗场食，鸾无枳棘栖。

明公深履历，清望绝乖睽。盘错居常试，安恬久自迷。

汉貂方促召，贾论息言提。宝阁邻天仗，星闱侍女奚。

功名当少俟，岁月尚能稽。末路忻依托，先期虑解携。

荣封虽绝迹，归意共含悽。自笑身谋拙，曾将物理齐。

倒行嗟黾勉，仰望局攀跻。易足篱边鴳，难驯水上鹥。

稻粱谁计鹤，车马未安鼷。诗战逢诸帅，文声鼓万鼙。

白徒虽自奋，黄馘岂容批。怒臂犹轻展，惊魂已暗挤。

续貂无取者，附骥亦荣兮。巧拙其如性，天机不可倪。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。